Vliegtuig val toe vlieënier stropers jaag | Maroela Media
ŉ Ligte vliegtuig het Saterdag in die Kingfisherspruit-gedeelte van die Krugerwildtuin geval terwyl die vlieënier vermeende stropers agternagesit het.
SANParke het in ŉ verklaring gesê die Foxbat Bantam-vliegtuig het deelgeneem aan ŉ teenstropingsaksie toe die voorval gebeur het. Inligting is tans skraps oor hoe die ongeluk gebeur het of wat die oorsaak was dat die vliegtuig neergestort het.
“Die vlieënier is deur ŉ plaaslike dokter ondersoek en daarna na Nelspruit Mediclinic gevlieg om deeglik ondersoek te word. Hy het ŉ groot snywond aan sy kop en ander geringe snymerke opgedoen,” lui die verklaring.
Glenn Phillips, besturende hoof van die Krugerwildtuin, het sy verligting uitgespreek dat niemand in die ongeluk gesterf het nie. “Ons is dankbaar dat dit in die omstandighede goed gaan met die vlieënier en sal hom ons volle ondersteuning gee om die traumatiese ervaring te verwerk. Ons gebede is by hom en sy familie en ons wens hom ŉ spoedige herstel toe,” het Phillips gesê.
Die vermeende stropers kon daarin slaag om te ontsnap toe daar na die vlieënier omgesien is.
ŉ Ondersoek word gedoen om die oorsaak van die ongeluk te bepaal.
Ek dink Sanparke moet ń helikopter met twee gewapendes gebruik om hierdie stropers te jag soos wat ń mens met terroriste doen want dit is wat hulle is. Terwyl die vliënier dan die stropers jaag kan daar beide uit die linker en die regterkant van die heli op hulle geskiet word afhangende van waar die stropers is. Die boodskap sal dan baie vinnig die rondte doen dat dit doodsake is om te probeer stroop.
Ek glo nie hierdie berig nie. Meer waarskynlik het die vliegtuig boomtakke, bome, rotse of iets in dier voege getref en nou word berig dat dit neergestort het. Dit het (waarskynlik) laag gevlieg omdat skelms gejaag is en toe is ‘n hindernis getref, is my raaiskoot. Maar daai ‘vliegtuig val’!? Vergeet dit. Raai weer.
Goed om te verneem hy is veilig. Wonder tog of ‘n kameelperd nie in sy pad gekom het . . . ??
‘Die oortreders kon? daarin slaag’laat klink dit in al julle berigte dat n mens bly kan wees hul het weggekom eerder as die oortreders het daarin geslaag om weg te kom. Lees dit asb in die regte perspektief.
Maroela, ‘n Foxbat is ‘n vliegtuig en ‘n Bantam is ‘n ander vliegtuig. Dit is heel moontlik ‘n Bathawk vliegtuig wat hier ‘n ongeluk gehad het. SAN Parke werk in die Kruger met Bathawk vliegtuie.